
Joss Wood

Hjertet finner veien hjem

Oversatt av Silje Andersen

MINISERIE: MØTER I MÅNESKINN


At den lille byen Moonlight Ridge ruger på hemmeligheter, blir de tre hjemvendte snart klar over … Dette er del en i den romantiske miniserien Møter i måneskinn.

Kjære leser,

Etter at jeg samarbeidet med Reese Ryan og Karen Booth på en annen serie, foreslo jeg i 2019 at vi burde skrive en ny serie med sammenknyttede bøker. Etter timevis med diskusjoner og en haug med e-poster ble endelig den fiktive verdenen Moonlight Ridge og familien Holloway født.

Mack, Grey og Travis ble adoptert av Jameson Holloway da de var unge, og ble oppfostret på Jamesons luksusferiested, Moonlight Ridge. Etter en tragisk hendelse ble Holloway-familien slitt i stykker, og de neste femten årene hadde brødrene lite kontakt med hverandre. Men da Jameson Holloway blir syk, blir brødrene enige om å vende tilbake til Moonlight Ridge, hvor hver av dem skal ta seg av en del av virksomheten som faren er så glad i.

I Hjertet finner veien hjem vender Mack Holloway tilbake til feriestedet, som nå drives av hans ekskjæreste, Molly Haskell …

God lesing.

Joss


Tilegnet Karen Booth og Reese Ryan, mine smarte, talentfulle og morsomme venner.

Det er alltid en fryd å jobbe med dere.

Vel, han var tilbake.

Mack Holloway dro hånda gjennom det svarte håret og gned seg over skjeggstubbene mens han svingte Mercedes Benzen inn på den gamle tømmerveien vel en kilometer fra steinporten til Moonlight Ridge, det eksklusive gjestgiveriet og feriestedet som adoptivfaren hans, Jameson Holloway, eide. Denne gangen var han ikke hjemme bare en natt eller en svipptur innom på vei til en annen by. Han skulle være her i et par måneder. Han bet sammen tennene og halsen strammet seg til bare ved tanken.

Mack slo av motoren, lukket opp døra og steg ut av den lave, latterlig dyre sportsbilen. Han lukket døren igjen, og tvang seg til å ta en titt over taket på Benz-en og bort på den tykke furuskogen. Han svelget og kjente panikken stige. Han ville ikke gå opp den korte veien og se på stedet hvor livet endret seg. Han hadde mistet så masse den natten. Familien, stabiliteten, Molly … alt som betydde noe.

Han skjøv hendene ned i bukselommene og tvang føttene framover, og han kjente en kald dis i ansiktet. Han ville ikke se på ulykkesstedet, men hvis han skulle bo her i overskuelig framtid, måtte han konfrontere det.

Mack fortsatte å gå, og den milde vårbrisen lekte med håret hans og fikk skjorta til å klistre seg til brystkassa og magen. Etter noen minutter stanset han og så seg rundt, og innså at han sto nøyaktig der hvor pickupen hadde kjørt av veien.

I stedet for å gjenoppleve hele natten, som han hadde trodd, hørte han bare skrikene og den høye lyden fra motoren idet pickupen rullet rundt.

Han hadde mistet kontrollen over både pickupen og besinnelsen. Han hadde ikke passet godt nok på brødrene, Grey og Travis. Han var eldst, og han hadde ansvaret for dem.

Ulykken hadde skjedd for femten år siden, men den hadde hatt store ringvirkninger. De hadde trodd de var uovervinnelige, men den kvelden hadde han lært at enkelte handlinger fikk store konsekvenser. Resultatet var at han nesten aldri var spontan eller tok forhastede beslutninger. Det var viktig for Mack å være rolig, rasjonell og kontrollert. Det var en grunnregel, hans kompass.

Han kunne ikke endre fortiden og de dumme valgene han hadde tatt, men han kunne kontrollere framtiden. For å gjøre det måtte han skyve bort fortiden og fokusere på nåtiden.

På det han kunne kontrollere.

Han var tilbake i Asheville, og midlertidig tilbake på Moonlight Ridge fordi Jameson, mannen som hadde reddet ham fra systemet rett før han fylte åtte år, nettopp hadde vært en uke på Ashevilles beste sykehus etter en hjerneblødning.

De hadde operert ham og Jameson var hjemme, men de neste månedene ville være kritiske for helsen hans på lang sikt.

Og Moonlight Ridge var hovedårsaken til at han opplevde stress.

Etter mange sinte, anstrengte krangler med brødrene og med Jameson, hadde de til slutt inngått et kompromiss: Hver av brødrene skulle midlertidig flytte tilbake til Moonlight Ridge. Mack var den eldste, og selv om han visste hvor vanskelig det ville bli å møte Molly igjen, tok han det første skiftet. Det var det minste han kunne gjøre for å bøte på skadene han hadde forårsaket.

Mack visste at han ikke kunne forvente full forsoning, men han kunne prøve.

Men han skulle virkelig ønske at Molly ikke fortsatt var bestyrer på Moonlight Ridge, og at hun ikke bodde der.

Han hadde møtt Molly før han møtte Grey og Travis, som var adoptivbrødre. Han hadde vært åtte år, og hun sju, og datteren til Jamesons regnskapsfører. Han hadde blitt betatt av de blonde korketrekkerne, den olivenfargede huden og de fascinerende grønnblå øynene hennes.

Molly fantes ikke redd for Jameson, en stor, røslig mørkhudet mann, som var så forskjellig fra Macks biologiske far, en slank og slem koreansk mann. Hun hjalp ham å bli vant til sin nye pappa og hans mange regler. Med Mollys hjelp innså han raskt at Jameson ikke var så streng som han virket. I løpet av de neste månedene begynte han å slappe av og å blomstre.

Han hadde Jameson, han hadde Molly, og endelig følte han seg elsket og trygg.

Et halvt år senere ble Grey en del av den lille familien, og to måneder senere kom Travis. Jameson sa at selv om de ikke lignet på hverandre – Jameson og Travis var afroamerikanske, Grey var lyshudet og Macks far var av sørkoreansk avstamning – fikk de hans navn, og det gjorde dem til hans barn. De var Holloway-familien og de var en familie. Jameson sa at mangfold var styrke. De skulle feire sine ulikheter, og hudfargen hadde ingen betydning.

Etter hvert fant Mack ut at Jameson alltid hadde ønsket seg barn, men aldri hadde funnet den rette kvinnen. Da han fant ut hvor vanskelig det var for eldre barn å bli adoptert, hadde han tatt til seg Mack. Moren hans hadde dødd under fødselen, og faren forlot ham da han var sju år.

Mack visste hvor heldig han var, og han kunne ikke vært for vanskelig å ha med å gjøre siden Jameson adopterte to gutter til, som var på samme alder.

Det første året prøvde alle tre guttene å finne sin plass i familien, og det var skikkelig vanskelig. De stolte ikke på hverandre og var redde for å skuffe, så de holdt seg for seg selv. Men Jameson hadde en stødig hånd og styrte dem trygt gjennom stormen, og han minnet dem ofte på at de var en familie, så de kunne like godt venne seg til tanken.

De hørte etter, og selv om de ikke var i slekt, ble de brødre i ordets rette forstand. I nesten ti år hadde han en far og to brødre som han visste ville gått i krigen for ham.

Og han hadde Molly, sin ledestjerne.

De hadde vært så nær hverandre, så det var kanskje uunngåelig at han og Molly ble kjærester, og de siste fire månedene sammen hadde vært de beste i livet hans. De elsket og lo og utforsket seksualiteten sin sammen, og var sikre på at de skulle tilbringe resten av livet sammen.

Så hadde ulykken revet i stykker familien, og han mistet sin eldste venn og nye elsker …

Etter ulykken trodde han ikke at han fortjente familien eller noen form for kjærlighet, ikke engang fra Molly, så han forlot Asheville og alt han elsket. Alle bånd ble kuttet med militær presisjon. Det var hans måte å straffe seg selv på, og det hadde vært usedvanlig vellykket.

I flere år hadde han vært et levende følelsesmessig sår.

Mack gned hendene over ansiktet og innså motvillig at etter college burde han ha snakket med henne, og i det minste forsøkt å være høflig. Men han hadde vært en sta idiot, og ja, han hadde vært livredd, så årene fløy av gårde uten at han tok kontakt. Nå var hun like fjernt fra ham som det brødrene var. Hvis han hadde strukket ut en hånd tidligere og forsøkt å få kontakt, hadde kanskje ikke det forestående møtet blitt på langt nær så vanskelig som det kom til å bli.

Fortiden og framtiden var i ferd med å kollidere.

Mack trengte å beholde kontrollen mer enn noen gang.

*

Molly Haskell sto ved vinduet på kontoret i tredje etasje og så på den lange oppkjørselen. Hun hadde fått en kort melding fra Mack om at han kom denne morgenen, og hun forbannet hjertebanken og den tørre munnen.

Han hadde dratt for femten år siden, så hun burde ha kommet over ham nå. Molly rynket pannen og klasket seg mentalt i hodet. Hun var ferdig med ham, selvsagt var hun det. Hun nektet simpelthen noe annet.

Det at Mack var tilbake på Moonlight Ridge som Jamesons vikar, kom til å gjøre forretningslivet vanskeligere, men han skulle så absolutt ikke få påvirke henne eller følelsene hennes. Det la også en demper på planene hennes om å revitalisere feriestedet.

Rett før han ble syk hadde Jameson lovet å se på forslaget hun hadde skrevet for å gjøre stedet til det beste feriestedet i sørstatene, men før de kom så langt, hadde han kollapset og ble kjørt til sykehuset i bevisstløs tilstand. Hendelsen – som bare var en annen måte å si at han nesten hadde hatt en hjerneaneurisme – skremte vettet av henne, og hun hadde ikke kunnet tenke på annet enn om han kom til å bli bra igjen eller ikke. Nå var han utenfor fare, og hun kunne fokusere på den kjære virksomheten hans.

Han var hennes mentor og reservepappa, en mann hun elsket og stolte på, og hun ville gjort alt for ham, inkludert å gjenopplive feriestedet.

Men selv om hun var bestyrer på Moonlight Ridge, hadde hun verken økonomisk eller annen fullmakt til å gjøre omfattende endringer. Nå måtte hun be om tillatelse til å implementere planene sine fra han som ifølge Forbes var en av landets mest glimrende forretningsmenn, Jamesons eldste sønn, Mack Holloway.

Og Mack var en leder, ikke en etteraper. Han var en visjonær som likte å gå sin egen vei, og han kom garantert til å torpedere planene hennes.

Molly brummet litt, så sukket hun tungt. Hun var allerede irritert på ham, og han var ikke engang her ennå.

«Han skal ikke få stå i veien for meg.»

«Snakker du med deg selv igjen, Mol?»

Molly snudde seg og fikk se bestevenninnen komme inn på kontoret. De møttes da de var ti og elleve år, da Autumns rike familie var på ferie her to år på rad. Da hun ikke kom tilbake det tredje året, utvekslet de postkort til vennskapet døde ut i tenårene. For to år siden var Autumns far, en berømt Hollywood-produsent, involvert i en skandale, og de ble jaget ut av LA. Da hadde hun begynt å jobbe på Moonlight Ridge som bryllupsplanlegger.

«Har jeg lov til fortsatt å være sint fordi Mack dumpet meg?», spurte Molly, fordi hun var faktisk sint.

Molly rynket pannen. «Molly, det var lenge siden. Dere var unger. Nitti prosent av tenåringsforhold går dukken.»

Jo da, men Mack hadde vært så mye mer enn en tenåringsflørt. Før han ble kjæresten hennes og hennes første elsker, hadde han vært bestevennen hennes. Hun kunne unnslippe verden sammen med ham, og han var den eneste utenom Jameson som alltid sto på hennes side.

Da han dro uten et ord, ble hun helt knust. Månedene etterpå hadde vært de mest ensomme i livet hennes, og gjorde at hun tok sitt livs verste valg. Sytten år senere ble hun fortsatt hjemsøkt av det valget.

«Snakk med meg, Mol», sa Autumn.

Hva kunne hun si? Autumn visste at Mollys far var Jamesons bedragerske økonomisjef. Hun kjente til Mollys forhistorie med Mack, og at Molly og familien hadde blitt tvunget til å forlate Moonlight Ridge da hun var tretten år, og at dette stedet var det eneste som betydde noe.

Men Autumn visste ikke om forbrytelsen hennes.

«Det kommer til å bli pinlig å jobbe sammen med Mack. Han har vært hjemme for å besøke Jameson før, men selv om jeg jobber og bor her, har han aldri oppsøkt meg for å be om unnskyldning for at han bare forsvant fra livet mitt, eller for at han aldri svarte på de uendelige tekstmeldingene eller e-postene jeg sendte, og de rasende meldingene jeg la igjen på telefonsvareren.»

Molly kunne aldri tilgi ham for at han behandlet henne som om hun var en forbruksvare, noe han kunne bruke og ikke lenger hadde behov for.

Hun hadde familien sin til det.

Men det gjorde godt å bli voksen. Nå var hun selvsikker, trygg og ambisiøs. Hun rettet opp skuldrene. «Men jeg takler Mack Holloway.»

«Bra. Hvordan skal du gjøre det?» spurte Autumn.

Molly innså at han kom til å forvente at hun var negativ. Han kom til å være forberedt på en tirade. Da de var yngre, hadde hun pleid å si alt hun hadde på hjertet, og Mack kom til å forvente at hun var som før.

Molly nektet å være forutsigbar. «Jeg skal behandle ham som om han var en hvilken som helst ansatt, en hvilken som helst sjef», sa Molly til venninnen. «Jeg skal være høflig, vennlig og litt tilbaketrukket, og ikke minst skal jeg være profesjonell.»

Autumn hevet øyenbrynene. «Og det tror du at du klarer?» spurte hun tvilende.

Visst kunne hun det. Håpet hun. Molly forsøkte å se og høres selvsikker ut, og hun nikket. «Det blir lett som en plett.»

Autumn klappet henne på skuldrene. «Vel, det finner du snart ut av, vennen, for nå kommer det en bil kjørende opp oppkjørselen.»

Molly gikk ut og så på da den svarte, lave sportsbilen kom kjørende oppover den lange oppkjørselen. Molly skulte mot den bredskuldrede skyggen bak rattet.

Mack var tilbake …

Hun svelget.

Hun hadde gått videre. Virkelig. Hun hadde ikke sittet i femten år og lengtet etter ham, for guds skyld! Hun hadde vært sammen med andre menn. Ikke mange, men hun hadde datet. Ingen hadde likevel fanget hjertet hennes. Hun hadde strengt tatt ikke latt noen av dem fange hjertet hennes. Hun var fornøyd med å være singel.

Dessuten foretrakk hun å unngå alt dramaet som menn førte med seg, tusen takk.

Mack stoppet og slo av motoren. Molly trakk pusten dypt inn og flettet fingrene godt sammen bak ryggen. Hun håpet at hun hadde et vennlig, høflig «velkommen til Moonlight Ridge»-ansikt, men hun var ikke sikker.

Dette var tross alt mannen hun fortsatt ville kjøre en rusten høygaffel gjennom.

Rolig, Molly. Alt det skjedde for lenge siden.

Molly la hodet litt på skakke og så på mannen som hadde vært sentrum i livet hennes for så lenge siden. Gutten hun kjente, var borte, og han var en mann på alle måter. Det en gang så rufsete håret lå nå i en pen frisyre, og håret var beksvart. Han hadde arvet utseendet fra sin koreanske far. De dype, mørkebrune øynene og ansiktsformen hadde ikke endret seg stort, men den lette skjeggveksten var ny.

Det var likevel kroppen som hadde endret seg mest. Han hadde blitt 188 cm i tenårene, men han hadde alltid vært syltynn. Nå var han muskuløs, med bredere skuldre og brystkasse, og kraftigere lår. Under skjorten så man omrisset av store bicepser, og vinden slo den hvite skjorten mot en flat, hard mage, som hun var sikker på at var muskuløs.

Molly hadde heldigvis også blitt voksen, og det skulle mer til for å imponere henne enn en sexy kropp og et vakkert ansikt.

Mack tok seg god tid før han vedkjente seg henne, og da han endelig snudde seg for å se på henne, var ansiktsuttrykket hans like ugjennomtrengelig som det hun håpet at hennes eget var. «Hei, Molly.»

Hjelpes, selv stemmen hans var dypere og mer sexy, som en vellagret rødvin.

Molly vred på hodet og rørte seg ikke av flekken. Irritert innså hun at knærne plutselig var som gelé. «Mack.»

Mack puttet hendene i lommene på de svarte designerbuksene sine og gikk rundt bilen. Han stilte seg nederst i trappa. Han så opp på henne og blunket. «Jeg skal dra for å hilse på Jameson. Er det noe jeg burde vite før jeg drar dit?»

Molly skjønte hva han spurte om. Han visste at hun og Jameson hadde et nært forhold. Molly heiste på den ene skulderen. «Han er hissig og kravstor. Han sparket nok en sykepleier i morges.»

Mack fikk et frustrert drag over ansiktet. «Hvor mange er det nå?»

«Sykepleiere? En denne uken, to forrige uke.»

Mack dro en stor hånd gjennom det bølgende håret. «Han trenger en sykepleier, Molly. Han kan ikke være alene.»

Molly hørte anklagen i stemmen, og reiste bust. «Hei, jeg prøver å drive et feriested samtidig som jeg holder et øye med ham. Det er grenser for hva jeg klarer, men jeg overtalte den siste sykepleieren til å bli værende til du kom i dag. Han må innse at han trenger hjelp, eller enda bedre – vi må finne en sykepleier som ikke gir seg når han kjefter.»

«Han mener ikke noe med det. Han er bare frustrert.»

Molly skulte mot ham, og irriterte seg over at han skulle forelese om en mann som hun hadde kjent og elsket hele livet, og som hun hadde jobbet for siden hun var ferdig utdannet. Mannen som hun dessverre hadde sveket noen måneder etter at Mack dro fra Moonlight Ridge og Asheville.

Ikke tenk på det nå, Molly.

Hun irriterte seg over at ordene hans gikk inn på henne, og tvang seg til å smile. «Hadde du en fin tur?», spurte hun i en stemme som hun selv syntes hørtes skikkelig falsk ut.

«Bryr du deg egentlig om det?»

Ikke i det hele tatt, tenkte hun og fortsatte å smile. Øynene hans smalnet og han så opp på den tre etasjer høye bygningen, som var dekket av tykk eføy. I likhet med henne hadde han vokst opp i skyggen av denne tre- og steinbygningen. Han hadde bodd i Jamesons hus rett i nærheten, mens hun – fram til hun var tretten – hadde bodd i bestyrerboligen rett bak frukthagen på baksiden av eiendommen.

«Skal du flytte inn i Jamesons hus?», spurte hun.

Mack så ut som om han hadde spist en sitron. «Siden han ikke har noen sykepleier, må jeg vel kanskje gjøre det midlertidig.»

Molly smalnet øynene og så på ham. Da de var unge, hadde Mack hørt på hvert eneste ord som Jameson sa, og Jameson hadde ikke hatt problemer med å si og vise dem hvor høyt han elsket sønnene sine. Han hadde vært streng, men rettferdig. Hun hadde jobbet for ham på deltid siden hun var fjorten, og på heltid siden hun var tjueto, og var en av dem som hadde jobbet lengst for Jameson. Hun hadde sett hvordan feiden mellom brødrene påvirket sjefen. Jameson hadde likevel klart å være den perfekte vert, men Molly så ham også i ubeskyttede øyeblikk, og sorgen hadde vært til å ta og føle på.

Og greit nok, hun innbilte seg kanskje dette, men Molly var sikker på at humøret hans påvirket feriestedet. Når Jameson var glad og optimistisk, virket feriestedet å skinne. Vinduene var alltid skinnende rene og eføyen danset. Stedet strålte om kapp med livsgleden hans. Men når han var fortvilet eller sint, virket det som om feriestedet sank inn i seg selv, som om steinene ble kaldere og treverket i karmene og dørene mistet glansen.

«Jeg er ingen sykepleier», sa Mack og rev Molly tilbake til samtalen, «men hvis vi skal tilbringe tid sammen, får vi sjansen til å prate litt.»

Molly slo hånden mot de utsmykkede dørene bak seg. «Jeg må komme meg tilbake på jobb, og jeg er sikker på at du vil dra til Jameson. Jeg ville satt pris på om du kan ta over jakten på en ny sykepleier. Kanskje du finner noen som blir værende.»

Gudene skulle vite at han ikke kom til å bli værende.

Molly satt på det rotete kontoret sitt med døren på gløtt da det banket på. Hun løftet hodet. Perfekt. Nok en person hun ikke ville møte.

Beth var tynn, med midjelangt blondt hår og lyseblå øyne. Hun så kanskje ut som en engel, men Molly visste at brorens kjæreste var manipulerende, kravstor og selvopptatt. Hun passet godt i Haskell-klanen.

«Hva vil du?» spurte Molly med flat stemme. For et halvt år siden hadde Grant krevd at Molly fant en jobb til Beth på feriestedet, og hun hadde gitt CV-en videre til Jameson i et håp om at det ikke skulle føre til noe. Beth hadde ikke en særlig imponerende CV, men hun hadde tydeligvis erfaring med regnskap, så Jameson hadde ansatt henne.

Regnskapet hadde vært et kaos før, og Molly visste at Beth hadde gjort en dårlig situasjon betydelig verre.

Før Jameson kollapset, hadde Molly sagt fra at hun var bekymret, og han hadde lovet å ta en titt på saken. Hvis Molly hadde noe hun skulle sagt, ville Beth få sparken, men kun Jameson ansatte og sparket ansatte høyere opp, så hun hadde ikke fullmakt til det.

«Jeg hørte at Mack Holloway har kommet.»

Molly stirret på henne i et forsøk på å se nøytral ut. «Hvis du kom hit kun for å komme med idiotiske kommentarer, kan du gå igjen.»

«Jeg vet at du og Mack hadde en greie før, og jeg fraråder deg å betro deg til ham.»

Molly gned seg i tinningene og merket at en hodepine var på vei. For rundt en måned siden hadde hun vært sliten og lei av å bære på skyld og anger, så etter at hun hadde oppdaget at brødrene hadde tatt pengene som hun nettopp hadde gitt til moren for å betale for strøm og renovasjon, og så tapt alt på blackjack, hadde hun nok en gang sagt til familien at hun var ferdig med dem. Nå fikk de klare seg selv.

Da familien hørte at hun ikke lenger ville sponse den uansvarlige livsstilen deres, gråt moren og anklaget henne for å være en ondskapsfull og dårlig datter. Vincent sa at hun hadde råd til det, hun var jo singel, tjente godt og hun skyldte dem det. Grant hadde kjørt hånda gjennom stueveggen.

Da de hadde roet seg ned, gjorde de som de alltid gjorde: De truet henne. Hvis hun ikke gjorde som de sa, skulle de si til Jameson at hun hadde stjålet to tusen dollar fra ham da hun var tenåring. De skulle også hinte om at hun fortsatt stjal og at hun var mer lik faren enn han ante.

Jameson hadde sparket faren hennes som regnskapsfører fordi han hadde underslått mer enn hundre tusen dollar for å spille blackjack, og anmeldte ham for tyveri. Etter at faren ble løslatt mot kausjon, hadde de fått to uker på seg til å forlate huset, og samme dagen som flyttefolkene kom, hadde faren falt i gulvet. Det siste minnet hun hadde om faren, var at han ble kjørt fra Moonlight Ridge i ambulanse.

Etter at han døde, og på tross av skandalen, lot Jameson Haskell-familien få lov til å bo i huset på eiendommen. Det hadde vært veldig storsinnet av ham, men moren og brødrene så det aldri på den måten. Etter at faren døde, husket Molly samtaler mellom Jameson og Vivi, hvor han ba henne om å kontrollere de rebelske brødrene, og hun ga ham skylden for at mannen hennes døde av stress, fordi han fryktet oppsigelse og mulig fengsling.

Etter en rekke hendelser med brødrene som involverte blant annet nakenbading i innsjøen, altfor høy musikk og sjikanering av VIP-gjester, ba Jameson dem om å forlate området. Selv om hun bare var tretten år, hadde Molly full forståelse for hvorfor Jameson ikke ville ha Haskell-folkene der. Ikke engang hun ville være sammen med dem.

Hun visste at det kun var én måte å få familien til å slutte å utpresse henne på, og hun var lei av å leve med trusselen fra familien, med hemmeligheten og skyldfølelsen, så for noen uker siden hadde Molly bestemt seg for å fortelle Jameson sannheten. Hun hadde nok penger til å betale tilbake med renter, og hvis han ga henne sparken, fikk hun bare godta det.

Men Jameson kollapset før hun kom så langt.

Nå måtte han unngå stress for enhver pris, så tilståelsen måtte vente. Hun vurderte også å flytte Beth til en annen stilling, men da måtte hun finne en ny regnskapsfører, og det hadde hun ikke fullmakt til.

Nei, det beste var å la Beth fortsette i jobben, holde henne i tøylene og gå henne etter i sømmene. Hun fikk fortsette å gi penger til familien fram til Jameson var sterkere og bedre kunne takle stress.

Molly stirret på Beth, og prøvde ikke å skjule avskyen. «Du innser vel at dette er utpressing?»

Beth trakk på skuldrene. «Du burde ikke truet med å slutte å hjelpe familien.»

Molly smelte hånden på skrivebordet og kjente sinnet stige. «Brødrene mine er eldre enn meg og har aldri hatt en jobb. Moren min har aldri hatt en jobb i mer enn tre måneder. Hvorfor skulle jeg hjelpe dem?»

«Fordi Jameson betaler deg latterlig mye, og du har råd til det», svarte Beth, og så nonchalant ut.

«Jameson betaler deg godt også», påpekte Molly.

«Det er din familie, og mine penger tilhører meg.»

Molly følte en velkjent bølge av frustrasjon stige. «Når Jameson er i bedre form, skal jeg fortelle ham hva jeg gjorde. Jeg får sikkert sparken. Da er det slutt på å være gratispassasjer for dere alle.»

Beth var frekk nok til å smile. «Du er ikke tøff nok til å stoppe pengekrana, Molly. Hadde du vært det, hadde du kuttet båndene med familien for lenge siden. Nei, du tror fortsatt at de kommer til å skjerpe seg, at dere skal være som en familie og sitte rundt bålet og kose dere sammen.»

Molly senket blikket og visste at Beth hadde truffet spikeren på hodet. Hennes største ønske var en kjærlig og omtenksom familie. Moren hadde aldri stilt opp for henne, og hun trodde ikke at Vivi engang likte henne særlig godt. Brødrene kunne hun aldri stole på. Hun trengte ingen psykolog for å vite at hun hadde knyttet seg til Jameson og familien fordi hun ville være en del av noen som elsket henne og satte pris på henne. Jameson var en farsfigur og mentor, Travis og Grey var brødrene hennes, og Mack? Vel, hun hadde trodd at hun skulle få sin egen familie, familien hun alltid hadde ønsket seg, sammen med den eldste Holloway-sønnen.

Der tok du grundig feil, Haskell.

*

En time senere sto Mack utenfor kontoret til Molly, og i stedet for å banke på og stige inn, tok han seg tid til å se på sin tidligere bestevenn, sin første kjærlighet. Hun var like slank som hun hadde vært da hun var sytten år, med lange bein, myke hofter og bryster som en gang hadde passet perfekt i hånden hans.

Han hadde elsket henne høyt og intenst. For femten år siden var hun grunnen til at solen sto opp, til at fuglene fløy og bølgene slo. Hun hadde vært det eneste som betydde noe.

Alt det endret seg den kvelden som ulykken skjedde, og i går kveld hadde han brukt mange timer på å gjenkalle hver eneste detalj fra kvelden fra helvete.

Som alltid kunne han høre den biologiske farens stemme idet hjulene forsvant fra veien. Du drepte moren din, og nå er kanskje brødrene dine også døde. Det beste jeg noen gang har gjort, var å forlate deg!

Minnene hadde ikke blitt svakere. Det hadde vært en kraftig storm både inni pickupen og utenfor. Grey satt ved siden av ham i midtsetet mens Travis satt ved døra. Vinden rev i pickupen og vindusviskerne slet med å holde følge med regnet, mens frontlyktene så vidt klarte å lyse opp i mørket. Travis var sur fordi Mack og Grey hadde dratt ham vekk fra kjæresten, og hadde ikke sluttet å sutre siden de dro fra restauranten. Mack hadde bedt Travis om å holde kjeft og sa at han prøvde å fokusere på veien, men i stedet for at stillheten la seg, hadde Grey, som vanligvis var fredsmekler, skjelt Travis ut etter noter.

Kombinasjonen av dårlig sikt, høy fart og dårlig humør gjorde at han bommet på svingen. Noen hadde ropt da pickupen fløy i lufta og den høyre siden smalt inn i dalsiden.

Alt hadde skjedd fordi han hadde mistet besinnelsen. Han hadde handlet uten å tenke. Han hadde nesten tatt livet av brødrene, og mens han og Grey slapp unna med mindre skader, knuste Travis foten, mistet football-stipendet til et prestisjefylt college og måtte legge nye planer for framtiden.

Når han mistet kontrollen, skjedde det dårlige ting. Den personen som i størst grad fikk ham til å miste kontrollen, var Molly. Det var nettopp derfor han hadde forlatt henne uten et ord.

I Mack sine øyne var kjærlighet det samme som å miste kontroll, og han skulle ikke la det skje igjen.

Etter ulykken hadde han kun vært innom Moonlight Ridge på svippturer, men nå måtte han være i Asheville for å styre feriestedet i et par måneders tid. Når tiden hans var over, skulle Grey ta over. Eller Travis.

Men i de neste ukene måtte han snakke og samhandle med bestyreren.

Og den personen var Molly.

Mack gned hånden over ansiktet og ba seg selv om å ta seg sammen. Han skulle utføre en jobb, og han fikk ikke gjort noe hvis han sto i gangen utenfor kontoret hennes.

Det var på tide å slutte å tenke på fortiden og komme i gang med arbeidet, sa Mack til seg selv og banket på døren. Molly så opp og hevet de sexy øyenbrynene i overraskelse. Så ble øynene plutselig vide, og hun reiste seg så raskt at stolen smalt inn i skjenken bak henne. «Går det bra med Jameson? Er alt vel?»

«Skulle det ikke det?» Mack gikk inn på det kaotiske kontoret.

«Du har et rart ansiktsuttrykk.»

Han hadde tydeligvis ikke perfeksjonert et uforsonlig uttrykk. Svarte. «Det går bra med Jameson, Molly. Jeg var innom ham, og han sover. Jeg tenkte det var viktigere med søvn enn å vite at jeg er her, så jeg vekket ham ikke.»

Molly lukket øynene, og lettelsen gled over ansiktet. Da hun åpnet øynene igjen, så hun forvirret ut. «Ok, greit. Så hva kan jeg hjelpe deg med?»

«Dette stedet er digert, og Jameson har alltid hatt mange bestyrere. Nå er det kun deg her. Hvorfor det?» spurte Mack.

Han så at hun nølte, og at hun lette etter en forklaring som ville tilfredsstille ham. Mack håpet at hun ikke kom til å lyve.

Molly stirret rett i øynene hans en stund, men så gled det vakre, blå blikket unna. Hun satte seg i stolen og dyttet krøllene bort fra pannen og øynene. «Jeg vet ikke helt om jeg forstår hva du mener, Mack.»

«Da burde du kanskje ikke være bestyrer her», sa Mack kjølig.

Molly bannet så lavt at han ikke hørte hva hun sa. Hun gjorde tegn mot stolen, som for å beordre ham til å sette seg. «Greit, vil du høre sannheten?»

«Jeg vil alltid høre sannheten, Molly.»

Hun orket ikke engang å skjule at hun hadde sine tvil om det. «Ja visst.» Før han kunne spørre hva hun mente med den bitre uttalelsen, fortalte hun om økende kostnader og synkende inntekter. Feriestedet var for umoderne, det trengte en oppdatering, de trengte penger og de hadde for få gjester til å holde det gående. Hun fortalte også at rommene var utdaterte og at maten de serverte, var god, men ikke storartet.

«Jeg tror også at folk tenker at dette er et sted for mennesker i en viss alder, så yngre, velstående personer kommer ikke hit», la Molly til.

«Og har du noen forslag til hvordan vi kan endre på det?» spurte Mack. Det var mye lettere å snakke om driften enn å dykke ned i fortiden, men han var ikke dum. Før eller senere måtte de snakke om hvorfor han hadde forlatt henne uten å si farvel.

Molly snudde seg, åpnet en skuff og tok ut en mappe som hun skjøv over skrivebordet og bort til ham.

«Det har jeg faktisk. Jeg har brukt ekstremt mye tid på å utarbeide et forslag til å revitalisere feriestedet. Jeg og Jameson skulle analysere forretningsmodellen vår, gjennomgå markedsføringsstrategien og se på hvordan vi kunne redusere kostnadene. Men så ble han syk.»

Mack banket fingeren på den glansede forsiden på Mollys forslag. «Jeg skal lese det så snart jeg kan, og da kan vi ta samtalen du hadde tenkt å ta med Jameson.»

Molly sendte ham et skarpt blikk. «Jeg tror det når jeg får se det.»

Han la merke til den sarkastiske tonen. «Jeg lyver ikke, Molly. Hvis jeg sier jeg skal gjøre noe, så gjør jeg det.»

Molly skjøv ut stolen, reiste seg og gikk bort til vinduet. Hun la armene i kryss. «Du får ha meg unnskyldt at jeg ikke stoler på noe du sier, Holloway.»

«Jeg beklager at jeg dro uten å si farvel, Molly.»

Det tok en stund før hun svarte, og da hun endelig så på ham, hevet hun det ene øyenbrynet. Det var et tydelig tegn på at hun var misfornøyd.

«Er det alt? En fattig unnskyldning?»

Mack løftet hendene og visste at han var på ustødig grunn. Han gjenkjente temperamentet i Mollys øyne. Det var like intenst nå som den gangen brødrene puttet en frosk nedi kjolen hennes.

«Så jeg får ingen unnskyldning for at du ikke kontaktet meg for å si fra at alt var i orden? Ingen unnskyldning for at du aldri ga meg en forklaring, for at du skjøv meg ut av livet ditt, for at du behandlet meg som en bruk-og-kast-gjenstand? Vi var først og fremst venner, Mack! Du kan ikke behandle folk som det du gjorde, men spesielt ikke din eldste venn!»

En bølge av varm, brennende skam skylte over ham, og Mack lukket øynene. Han ville være i Nashville, på kontoret eller i et av de mange bryggeriene hvor han kunne snakke om tørrhumling og fermentering, gjær og inntjening. Han ville ikke være her og gjøre dette.

Hovedsakelig fordi hun hadde rett. Han hadde behandlet henne dårlig, og den eneste unnskyldningen han hadde, hvis han i det hele tatt hadde en, var at han ikke følte at han fortjente henne. Han fortjente ikke noe godt i livet sitt. Å gi opp henne hadde vært nok en måte å straffe seg selv på.

Det hadde også vært en måte å ta tilbake kontrollen på. Kjærlighet kunne ikke kontrolleres i noen former.

«Jeg beklager at jeg såret deg.» Hva annet kunne han si?

Molly snudde seg sakte, med et direkte blikk. «Men du beklager ikke at du forlot meg alene, for at du stakk, for at du ikke hadde anstendighet nok til å ta farvel ansikt til ansikt.»

Han kunne ikke si at hvis han hadde gjort det, hadde han aldri dratt. Hvis hun hadde bedt ham om å bli, hadde han gjort det, for han elsket henne så høyt.

Han hadde sviktet brødrene og faren. Han fortjente ikke kjærligheten hennes, å ha en familie. Det var så mye enklere å være alene.

Molly puttet hendene i lomma på buksene, og blikket var fjernt. Hun nikket mot døren. «Jeg regner med at du trenger å pakke ut og å komme deg i hus. Mens du gjør det, skal jeg få en renholder til å tørke støv og lufte ut på kontoret til Jameson. Det er, som du vet, rett ved siden av. Det har ikke vært i bruk på noen uker.»

Da var den samtalen over, tenkte Mack. Takk og lov.

Han nikket. «Takk, M.»

Mack skuttet seg litt da han brukte det gamle kallenavnet hennes. Jameson hadde pleid å kalle dem M&M da de var yngre, og navnet ble en vane. Men de var ikke sju og åtte år lenger, og hvis han skulle jobbe med Molly, måtte han oppføre seg profesjonelt.

Før hun rakk å gi ham en skyllebøtte for å være for fortrolig, begynte Mack å snakke om noe annet. «Når Jameson våkner opp, skal jeg snakke med ham om alle sykepleierne han har sparket.»

Molly så skeptisk på ham. «Tror du det kommer til å hjelpe?»

Faren hans var en skikkelig stabeis, så … nei. Ikke egentlig. «Jeg kan prøve, om ikke annet. Kanskje han har noen tanker om hvem han vil ha som sykepleier.»

«Ja, sikkert.» Han skjønte på Mollys ansiktsuttrykk at han grep etter halmstrå.

«Jeg får lage en plan.» Han var veldig flink til å få det som han ville. Når han satte seg et mål, måtte det et mirakel til for å stoppe ham. Det var slik han hadde bygget opp en kjede med små bryggerier og gastropuber, og ble millionær før han fylte tretti.

Han var fokusert og hensynsløs og resultatorientert. Det var stort sett bare jobben som betydde noe.

Molly hadde en gang vært alt han ønsket seg, og en del av ham var redd for at hvis han ikke var på vakt, kom hun til å bli like viktig igjen.

Det skulle aldri skje. Han trengte å beholde kontrollen.

«Så snart du finner hjelp på heltid, kan du flytte inn i en av hyttene langs innsjøen, hvis du vil.»

Mack strøk seg over bakhodet og tenkte på det. Hyttene var pene og utsikten var fantastisk, men det var en del innsyn. «Nei, jeg vil ikke støte borti noen av gjestene. Er det noen andre alternativer?»

«Det gamle huset mitt – bestyrerboligen – er ledig for tiden.»

Jameson hadde fortalt at fireromsboligen hadde blitt omgjort til selvbetjent villa for noen år siden. Mack mistenkte at det, i motsetning til mange av rommene på feriestedet og de frittstående hyttene ved innsjøen, hadde blitt stående ganske så tomt i det siste.

«Hvorfor bor ikke du der, slik som bestyreren vanligvis gjør?»

«Det er altfor stort for meg», svarte Molly. «Jeg spurte Jameson om jeg kunne gjøre om rommene over stallen til en leilighet, og det gikk han med på. Jeg bor der nå.»

Stallen var rett ved det gamle huset hennes, og det var de eneste to byggene på vestsiden av eiendommen. Den digre parkeringsplassen og skogen skilte de to byggene fra resten av boligene til de ansatte.

Han husket fra den tiden da de lekte sammen at huset hadde en stor veranda og en nydelig utsikt over Blue Ridge-fjellene. Jo da, han ville få det bra der.

«Det gamle huset ditt funker for meg. Jeg henter nøkkelen i resepsjonen.»

«Det trenger du ikke.» Molly gikk tilbake til pulten med lange, sexy skritt, og bøyde seg for å åpne en skuff. Hun tok ut en nøkkel og kastet den mot hodet hans. Mack visste at hun ikke kunne treffe en låvedør på en halvmeters avstand, og løftet den venstre hånden for å fange nøklene i luften. Han hadde god reaksjonsevne, men Mollys kast hadde heller aldri vært den store utfordringen.

Molly gned fingrene over pannen. «Hvis det ikke var noe annet, får du ha meg unnskyldt. Jeg er flere timer på etterskudd, og klokka er ikke engang ti.»

Mack nikket og reiste seg. Han klarte ikke å la være, og gikk bort til Molly og skjøv varsomt en krøll fra håret bak øret hennes. Fingrene kom borti kinnet, og huden var like silkemyk som før, men hun luktet sexy.

«Det er godt å se deg igjen. Mol.»

Molly smekket vekk hånden hans og tok et skritt unna. «Det er for lite og for sent, Mack. Nå får du gå, for jeg må jobbe.»

Mack løftet hendene i været og rygget bakover, mens han motsto fristelsen til å hive seg i armene hennes og kysse henne til knærne ga etter og hun kom med sexy, små stønn. Han ville fortsatt ha henne, for helsike.

Det kommer ikke til å skje, Holloway, så få tanken ut av den sta hjernen din.

Fokuser på det du kan kontrollere. Og det var jobb. Apropos …

«Kan du avtale et møte med toppledelsen klokken to i ettermiddag? Jeg vil gjerne utføre en SWOT-analyse, altså styrker, svakheter, muligheter og trusler …»

«Jeg har en grad i forretningsvirksomhet, Holloway, jeg vet da vel hva en SWOT-analyse er!» sa Molly, og så fornærmet ut.

Nettopp. Han husket å ha hørt at hun hadde tatt en mastergrad i forretningsadministrasjon for en stund siden. Hvis han ikke hadde vært redd for at hun kom til å rive av ham hodet, skulle han gratulert henne.

«Jeg vil at de skal gjøre en analyse for egne avdelinger, og en for virksomheten totalt sett, så kan vi to se på dem og se hva vi eventuelt har oversett for å kunne planlegge videre», sa Mack.

Molly nikket mot mappen på skrivebordet. «Det har jeg allerede gjort.»

«Ta med kopier av dokumentene dine til møtet, men jeg vil ha deres innspill også», slo Mack fast.

Molly stirret på ham som om han hadde gått fra forstanden. «De får ikke gjort det på …» Hun så på klokken, en billig etterligning av et velkjent merke « … fem timer.»

«Jeg ber ikke om en høyglanset brosjyre, Molly», svarte han og så på den fargerike, detaljerte mappen. «Jeg trenger bare en liste som et utgangspunkt.»

«Men likevel …»

«Klokken to, på konferanserommet. Jeg går ut fra at det er ledig.»

«Du antar korrekt», sa Molly sarkastisk. «Det er en stund siden det har vært en konferanse her.»

Hvorfor det? Det ga ingen mening.

Mack la hånden på håndtaket og åpnet døren. Han så seg over skulderen og rynket øyenbrynene. «Jeg håper ikke at du kommer til å la fortiden påvirke arbeidsforholdet vårt, Molly.»

Han så sinnet i de vakre øynene, og at hun ble rød i kinnene. Hjelpes, hun var så vakker.

Og forbudt.

Hun pekte mot døren og sa med ustø stemme. «Kom deg til helvete ut av kontoret mitt.»

Mack gjenkjente sinnet hennes, og fant ut at det var smart å gå ut i gangen. Han lukket den tykke tredøren bak seg, lente pannen mot den og slo hodet forsiktig i døren. Jo da, det var et flott forsøk på å gjøre det godt igjen og å bygge vennskap, Holloway.

